Den 90-årige demente mand, der i sidste uge faldt ud af et vindue på det omstridte plejehjem Lollandshus i Aalborg, døde onsdag morgen af sine kvæstelser.

Den demente mand faldt ud af et vindue og over to meter ned natten til den 28. maj. Ved faldet fik han skader i hovedet og brækkede benet. Onsdag morgen døde manden af sine kvæstelser. - Vi synes det er en træls måde at komme herfra på. Det er ikke værdigt, siger den afdødes søn Niels Erik Ejstrup Nielsen til TV2 Nord. Den 90-årige far boede på Lollandshus sammen med sin hustru, og sønnen tror at faderen har været ude at lede efter sin hustru. - Det føles utrygt, for der burde da være alarmer, der går i gang, når der bliver åbnet vinduer på stuerne. Det drejer sig jo om ældre demente, siger Niels Erik Ejstrup Nielsen.